Imtella' Novembru 18, 2020 - Aġġornata 19 Ta' Novembru, 2020 7:25am Tliet persuni jinsabu midruba gravi wara li kienu involuti f'inċident ikrah ilbieraħ filgħaxija fi Triq il-Qajjenza, f'Birżebbuġa. L-inċident seħħ għall-ħabta tat-19:50 u fih kienu involuti tliet vetturi; Fiat Punto misjuqa minn raġel li l-identità tiegħu għadha mhix magħrufa, Nissan Qashqai misjuqa minn Sirjan ta' 47 sena minn Birżebbuga, u Toyota Hilux misjuq minn Malti ta' 32 sena minn Ħal Tarxien. Television Malta hu infurmat li l-vetturi ġarrbu ħsarat estensivi, bi tnejn minnhom inqelbu. Żewġ sewwieqa u passiġier, li kien fil-Fiat Punto ttieħdu l-isptar Mater Dei għall-kura. Sewwieq ta' vettura oħra involuta fl-inċident ingħata l-kura f'Ċentru tas-Saħħa. Fuq il-post assistew il-Pulizija kif ukoll membri tal-Protezzjoni Ċivili. Tim mediku ta l-ewwel għajnuna lill-persuni involuti, li ttieħdu l-isptar b'ambulanza.